Servio Tullio

Servio Tullio esseva le legendari sexte rege de Roma, e le secunde de su dynastia etrusc. Ille regnava ab 578 usque 535 a.C.Secundo Tito Livio, in su obra Ab Urbe condita; le datas es acceptate per le majoritate del ancian scriptores roman. Fontes roman e grec describe su origines servile e su maritage posterior con un filia de Lucio Tarquinio Prisco, le prime rege etrusc de Roma, qui esseva assassinate in 579 a.Ch. Le base constitutional pro su ascension es incerte; ille es describite variemente como le prime rege roman a ascender al throno sin election per le Senato, habente obtenite le poter per supporto popular e regal; o como le prime a esser eligite solmente per le Senato, con le supporto del regina regnante sed sin recurso a un voto popular.

Plure traditiones describe le patre de Servio como divin. Tito Livio depinge le matre de Servio como un princessa latin capturate e sclavisate per le romanos; su infante es seligite como le futur rege de Roma post que un anello de foco es vidite circum su capite. Le imperator Claudio discartava tal origines e lo describeva como un mercenario originari de Etruria, nominate Mastarna, qui combatteva pro Celio Vibenna.

Servio esseva un rege popular, e un del benefactores le plus significante de Roma. Ille habeva successos militar contra Veii e le etruscos, e expandeva le citate pro includer le colles Quirinal, Viminal e Esquilin. Traditionalmente on lo recognosce pro le institution del festivales Compitalia, le construction de templos a Fortuna e Diana e, minus plausibilemente, le invention del prime ver moneta de Roma.

Malgrado le opposition del patricios de Roma, ille expandeva le franchise roman e meliorava le sorte e fortuna del classes le plus basse de citatanos e non-citatanos de Roma. Secundo Livio, ille regnava durante 44 annos, usque ille esseva assassinate per su filia Tullia e su genero Lucius Tarquinius Superbus. In consequentia de iste crimine tragic e su arrogantia hubristic como rege, Tarquinio esseva finalmente removite. Isto aperiva le cammino pro le abolition del monarchia de Roma e le fundation del Republica Roman, de qual le fundamentos habeva ja essite ponite per le reformas de Servio.Tito Livio, Ab Urbe condita, I

Categoria:Reges de Roma